**„Urbo“ bankas pirmąjį pusmetį sėkmingai augino tiek paskolų, tiek indėlių apimtis**

**Pirmąjį šių metų pusmetį „Urbo“ bankas fiksavo augimą tiek paskolų, tiek indėlių portfeliuose. Lyginant su tuo pačiu laikotarpiu pernai, banko paskolų apimtis augo daugiau nei 43 proc., nuo 336,8 mln. iki 482 mln. Indėlių portfelis per metus didėjo daugiau nei penktadaliu – nuo 495 iki 596 mln. eurų.**

Skaičiuojant nuo šių metų pradžios, banko suteiktų paskolų suma išaugo 16,3 proc., nuo 414,5 mln. eurų praėjusių metų pabaigoje, o indėliai per pastaruosius šešis mėnesius pagausėjo beveik dešimtadaliu, nuo 543,9 mln. eurų.

„Aktyviai finansuodami smulkių ir vidutinių įmonių vykdomus investicinius projektus, siūlydami patrauklias verslo ir fizinių asmenų kreditavimo bei kitų finansinių paslaugų teikimo sąlygas, išlaikėme stabilius paskolų ir indėlių augimo tempus. Atsižvelgiant į teigiamas artimiausių metų ekonomikos augimo prognozes, šios tendencijos ir toliau turėtų išlikti“, – sako „Urbo“ banko administracijos vadovas Marius Arlauskas.

Lietuvos bankas prognozuoja, kad šiemet šalies ekonomika turėtų augti beveik 3 proc., o panašus augimo tempas, jei nekils nenumatytų iššūkių, turėtų išsilaikyti dar bent porą metų.

Grynosios „Urbo“ banko palūkanų pajamos pirmąjį šių metų pusmetį, lyginant su pirmuoju 2024 m. pusmečiu, didėjo 4,5 proc. (0,5 mln. eurų) iki 11,6 mln. eurų. Paskutinę šių metų birželio dieną banko turtas sudarė 688 mln. eurų ir buvo 18,1 proc. didesnis nei prieš metus (583 mln. eurų) bei 8,4 proc. didesnis nei šių metų pradžioje (634,8 mln. eurų).

Banko akcininkų nuosavybė šių metų birželio 30 d. buvo 65,5 mln. eurų. Palyginti su 2024 m. birželio 30 d., ji augo maždaug 8 proc., nuo 60,6 mln. eurų, o lyginant su 2025-ųjų pradžia, augimas sudarė nepilnus du procentus, nuo 64,3 mln. eurų. Per pirmuosius šešis šių metų mėnesius bankas uždirbo pusantro karto mažiau grynojo pelno nei pernai per tą patį laikotarpį: 2,9 mln. eurų, palyginti su 4,4 mln. eurų 2024-aisiais.

„Nevertinant 2024 m. įgyvendintų vienkartinių netipinės banko veiklos sandorių teigiamos įtakos praėjusių metų rezultatams, šių metų pirmo pusmečio banko pelną mažino besitraukiančios įmokų surinkimo ir operacijų užsienio valiuta pajamos. Taip pat – dėl mažinamų bazinių palūkanų mažėjančios palūkaninės pajamos, bendras nepagrindinių banko veiklos apimčių mažėjimas ir operacinės išlaidos, pavyzdžiui, investicijos į elektroninių atsiskaitymo sistemų plėtrą”, – vardija M. Arlauskas.

„Urbo“ banko grynosios paslaugų mokesčių ir komisinių pajamos, palyginti su pirmuoju 2024 m. pusmečiu, mažėjo maždaug penktadaliu, arba 0,4 mln. eurų iki 1,5 mln. eurų. Daugiausiai įtakos tam turėjo 91,8 proc. (0,3 mln. eurų) mažėjusios įmokų surinkimo pajamos. Palyginamuoju laikotarpiu grynasis rezultatas iš operacijų užsienio valiuta, dėl grynosios valiutos rinkos Lietuvoje traukimosi, taip pat mažėjo 0,4 mln. eurų, iki 0,8 mln. eurų.

2025 m. birželio pabaigoje „Urbo“ banke dirbo 281 darbuotojas, jo klientų aptarnavimo tinklą sudarė 25 teritoriniai padaliniai.

**Daugiau informacijos:**Beatričė Mikšytė
+370 635 37 649
beatrice@ideaprima.lt